FI Euroopan unionin virallinen lehti CE 78/602

(2004/C 78 E/0637)

KIRJALLINEN KYSYMYS E-3590/03

esittäjä(t): José Ribeiro e Castro (UEN) komissiolle

(5. joulukuuta 2003)

Aihe: Ibero-Amerikan huippukokous — päätelmät ja odotukset

Ibero-Amerikan maissa asuu 600 miljoonaa ihmistä, mikä on noin 10—12 prosenttia maailman väestöstä. Ibero-Amerikan vuotuisten huippukokousten tehtävänä on ollut poliittisten kysymysten yhteensovittaminen ja niitä koskeva neuvonpito sekä Portugalin, Latinalaisen Amerikan maiden ja Espanjan yhteisten etujen mukaisten erityisasioiden käsittely. Huippukokouksen tavoitteena on muodostaa todellinen Ibero-Amerikan maiden yhteisö, joka ylittää mannertenväliset rajat ja yhdistää Portugalin ja Espanjan portugalia ja espanjaa puhuviin Amerikan maihin. Tämän yhteisön tarkoituksena on toimia siltana Euroopan unionin ja Latinalaisen Amerikan välillä.

Marraskuun 14. ja 15. päivänä 2003 Bolivian Santa Cruz de la Sierrassa järjestettiin 13. huippukokous, johon osallistuivat valtioiden ja hallitusten päämiehet 21:stä Ibero-Amerikan maasta ja jossa oli läsnä myös YK:n pääsihteeri Kofi Annan. Ibero-Amerikan valtioiden yksimielisellä päätöksellä hyväksyttiin perustettavaksi pysyvä sihteeristö, joka koordinoi tulevia huippukokouksia ja toteuttaa ne. Kuten muista alueellisista järjestöistä, siitä voi tulla liikkeelle paneva voima lähennettäessä kyseisten valtioiden välistä yhteistyötä.

Komission laatimassa Latinalaisen Amerikan alueellista strategiaa ohjelmakaudeksi 2002—2006 käsittelevässä asiakirjassa todetaan, että alueiden maiden kansainvälinen haaste liittyy niiden kykyyn omaksua merkittävämpi rooli kansainvälisissä kysymyksissä parantamalla sisäistä yhteenkuuluvuutta ja perustamalla liittoutumia kolmansien osapuolten kanssa. Asiakirjassa tunnustetaan vielä, että eurooppalaisen ja yhteisön Latinalaiselle Amerikalle annettavan avun roolin näkyvyyttä koskeva vaje on selvästi havaittavissa ja että tässä suhteessa toteutetaan merkittäviä ponnisteluja, jotta varmistetaan kyseisten toimintojen julkisuus ja niitä koskevan tiedon levittäminen.

Kysyn komissiolta seuraavaa:

— Mitä huippukokousta ja sen päätelmiä koskevia tietoja komissiolla on käytettävissään? Mitä johtopäätöksiä se tekee?

— Ottaen huomioon Latinalaisen Amerikan historia, sen eurooppalaisia arvoja lähellä olevat arvot ja yhteiset kielet miten komissio aikoo tehdä yhteistyötä Ibero-Amerikan huippukokouksen kanssa ja edistää tätä erittäin hyvin tunnettua ja sopivaa eurooppalaista osallistumista yhteistyöhön siteiden vahvistamiseksi kyseisen alueen kanssa?

— Minkä arvion komissio tekee strategisesta merkityksestä, jonka Euroopan unionille koituu yhtenäisemmästä ja tiiviimmästä Ibero-Amerikan yhteisöstä? Mihin toimenpiteisiin se on ryhtynyt tai aikoo ryhtyä tässä suhteessa?

— Mitä tukia komissio on valmis myöntämään etenkin edustustojen perustamiseen, infrastruktuureihin ja Ibero-Amerikan yhteisön laitoksiin yhteisön alueella?

Chris Pattenin komission puolesta antama vastaus

(23. joulukuuta 2003)

Komissio on täysin tietoinen 15. marraskuuta 2003 Santa Cruzissa päättyneen 13. iberoamerikkalaisen huippukokouksen tuloksista. Huippukokouksen ja muutamien sen päätelmien teema noudattaa täysin yhtä komission Latinalaisen Amerikan suhteisiin liittyvää päätavoitetta: sosiaalisen yhteenkuuluvuuden edistämistä.

Unionin ja Rion ryhmän edellisessä Vouliagmenissa järjestetyssä ministerikokouksessa ulkosuhteista vastaava komission jäsen ehdotti sosiaalista yhteenkuuluvuutta unionin ja Latinalaisen Amerikan sekä Karibian maiden valtionpäämiesten seuraavan huippukokouksen keskeiseksi aiheeksi; huippukokous pidetään Meksikon Guadalajarassa vuonna 2004. Se tosiasia, että tämä aihe on ollut Santa Cruzin keskustelujen keskiössä, rohkaisee komissiota jatkamaan työskentelyä asian parissa. Komissio ja Latinalaisen Amerikan kehityspankki ovat perustaneet sosiaalisen yhteenkuuluvuuden työryhmän, jonka on määrä ehdottaa tämän alan toimia, jotka voidaan esittää valtionpäämiehille Meksikossa.

Komissio katsoo, että iberoamerikkalaisen yhteisön kehitys on unionin kannalta erittäin myönteinen asia. Kahden jäsenvaltion osallistuminen tähän yhteisöön edistää suhteiden lujittamista, vuoropuhelua ja yhteisymmärrystä unionin ja Latinalaisen Amerikan välillä.

Komissio katsoo, että edustus iberoamerikkalaisessa yhteisössä on jäsenvaltion sisäinen asia, eikä se näin ollen aio tehdä tältä osin mitään erityisiä aloitteita.